KOMMISSIONENS BESLUTNING
af 28. april 2006
om fastsættelse af de mængder methylbromid, der er tilladt til kritiske anvendelsesformål i Det Europæiske Fællesskab fra den 1. januar til den 31. december 2006 efter forordning (EF) nr. 2037/2000 om stoffer, der nedbryder ozonlaget
(meddelt under nummer K(2006) 1244)
(Kun den engelske, den franske, den italienske, den nederlandske, den polske, den portugisiske og den spanske udgave er autentiske)
(2006/350/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 2037/2000 af 29. juni 2000 om stoffer, der nedbryder ozonlaget (1), særlig artikel 3, stk. 2, nr. ii), og
ud fra følgende betragtninger:
(1)
Artikel 3, stk. 2, nr. i), litra d), og artikel 4, stk. 2), nr. i), litra d), i forordning (EF) nr. 2037/2000 forbyder produktion, import og markedsføring af methylbromid til alle anvendelsesformål (2) efter den 31. december 2004, dog bortset fra bl.a. kritiske anvendelsesformål i overensstemmelse med artikel 3, stk. 2, nr. ii), kriterierne i afgørelse IX/6 fra parterne i Montreal-protokollen og andre relevante kriterier, som parterne har aftalt. Undtagelser til kritiske anvendelsesformål er midlertidige og tjener til at give de berørte parter et kort tidsrum til at finde frem til egnede alternativer.
(2)
I afgørelse IX/6 hedder det, at methylbromid kun bør anses for »kritisk«, hvis ansøgeren erklærer, at manglende adgang til methylbromid til den givne anvendelse vil medføre en betydelig markedsforstyrrelse, og at brugeren ikke har adgang til teknisk og økonomisk anvendelige alternativer eller erstatningsstoffer, som er miljø- og sundhedsmæssigt acceptable og egnede til de pågældende afgrøder og omstændigheder. Endvidere bør produktion og forbrug af methylbromid til kritiske anvendelsesformål kun tillades, hvis alle teknisk og økonomisk farbare skridt er taget til at minimere den kritiske anvendelse og enhver dertil knyttet emission af methylbromid. En ansøger bør også vise, at der gøres en passende indsats med henblik på at vurdere, markedsføre og opnå national myndighedsgodkendelse af alternativer og erstatningsstoffer, og at der er forskningsprogrammer på plads til udvikling af alternativer og erstatningsstoffer.
(3)
Kommissionen har modtaget 79 forslag vedrørende methylbromid til kritiske anvendelsesformål fra ni medlemsstater, nemlig Belgien (44 070 kg), Tyskland (19 450 kg), Spanien (986 000 kg), Frankrig (259 097 kg), Irland (1 250 kg), Italien (1 333 225 kg), Nederlandene (120 kg), Polen (45 900 kg), Portugal (50 000 kg) og Det Forenede Kongerige (139 285 kg). Der er anmodet om i alt 2 878 397 kg methylbromid, heraf 2 690 275 kg (94 %) til anvendelse inden høst og 188 140 kg (6 %) til anvendelse efter høst. Tyskland har efterfølgende givet Kommissionen meddelelse om, at landet trækker alle sine forslag tilbage, da der nu er alternativer til rådighed.
(4)
Kommissionen har anvendt kriterierne i afgørelse IX/6 og i artikel 3, stk. 2, nr. ii), i forordning (EF) nr. 2037/2000 til at fastsætte mængden af methylbromid, som kan tillades til kritiske anvendelsesformål i 2006. Kommissionen har konstateret, at der er adgang til passende alternativer i Fællesskabet, og at de har fundet almindelig udbredelse i mange af Montreal-protokollens parter siden medlemsstaternes udarbejdelse af ansøgninger om brug til kritiske anvendelser. Som følge heraf har Kommissionen afgjort, at der i 2006 kan anvendes 1 607 587 kg methylbromid til kritiske anvendelser i de medlemsstater, der har ønsket at anvende methylbromid. Denne mængde svarer til 8,4 % af 1991-forbruget af methylbromid i Det Europæiske Fællesskab og viser, at over 91,6 % af dette stof nu er erstattet med alternativer. Kategorierne af kritiske anvendelsesformål svarer til dem, der er opstillet i afdeling IIB i afgørelse XVI/2 (3) og i tabel A i afgørelse XVII/9 fra det syttende partsmøde under Montreal-protokollen (4).
(5)
Ifølge artikel 3, stk. 2, nr. ii), skal Kommissionen også afgøre, hvilke brugere der kan udnytte undtagelsen af kritiske anvendelser. Da medlemsstaterne ifølge artikel 17, stk. 2, skal fastsætte minimumskvalifikationskravene for personale, der er involveret i anvendelse af methylbromid, og da desinfektion er det eneste anvendelsesformål, har Kommissionen afgjort, at desinfektionsvirksomheder, der anvender methylbromid, er de eneste brugere, som medlemsstaterne har foreslået, og som Kommissionen tillader at bruge methylbromid til kritiske anvendelser. Desinfektionsvirksomheder er kvalificerede til at anvende stoffet på sikre vilkår, hvorimod landbrugere og mølleriejere m.fl., på hvis ejendom stoffet vil blive anvendt, generelt ikke har de rette kvalifikationer til at anvende methylbromid. Dertil kommer, at medlemsstaterne har oprettet procedurer for udpegning af, hvilke desinfektionsvirksomheder på deres område der har tilladelse til at bruge methylbromid til kritiske anvendelser.
(6)
I afgørelse IX/6 hedder det, at produktion og forbrug af methylbromid til kritiske anvendelsesformål kun bør tillades, hvis der ikke er adgang til methylbromid fra eksisterende lagre eller til genanvendt methylbromid. Efter artikel 3, stk. 2, nr. ii), kan produktion og import af methylbromid kun tillades, hvis der ikke kan skaffes genanvendt eller regenereret methylbromid fra nogen af parterne. Kommissionen har i overensstemmelse med afgørelse IX/6 og artikel 3, stk. 2, nr. ii), fastslået, at der er adgang til lagre på 50 047 kg til kritiske anvendelsesformål.
(7)
I artikel 4, stk. 2, nr. ii), hedder det, at markedsføring og anvendelse af methylbromid er forbudt efter den 31. december 2005 for andre virksomheder end producenter og importører, dog med forbehold af bestemmelserne i artikel 4, stk. 4. I artikel 4, stk. 4, hedder det, at artikel 4, stk. 2, ikke gælder for markedsføring og anvendelse af kontrollerede stoffer, hvis de opfylder den tilladte efterspørgsel til kritiske anvendelser hos brugere som omhandlet i artikel 3, stk. 2.
Derfor vil det for desinfektionsvirksomheder, som Kommissionen har registreret i 2006, være tilladt, i lighed med producenter og importører, at markedsføre methylbromid og bruge det til kritiske anvendelser efter den 31. december 2005. En desinfektionsvirksomhed lader typisk en importør stå for både import og levering af methylbromid. For desinfektionsvirksomheder, som Kommissionen registrerede i 2005 til kritiske anvendelser, vil det være tilladt at overføre eventuelt resterende methylbromid, som ikke er brugt i 2005 (betegnet som »lagre«), til 2006. Europa-Kommissionen har indført tilladelsesprocedurer, således at disse lagre af methylbromid trækkes fra, inden der importeres eller produceres mere methylbromid til at opfylde den tilladte efterspørgsel til kritiske anvendelser i 2006.
(8)
Tre af anvendelserne i denne beslutning betegnes som anvendelser med biocid virkning, hvilket indebærer yderligere restriktioner. I Kommissionens forordning (EF) nr. 2032/2003 (5) er methylbromid opført som et biocid, der ikke må markedsføres efter den 1. september 2006. Kommissionen kan give en medlemsstat tilladelse til at bruge methylbromid efter denne dato, hvis medlemsstaten godtgør, at kriteriet »væsentlig anvendelse« i artikel 4a i forordning (EF) nr. 2032/2003 er opfyldt. De mængder af methylbromid til anvendelse med biocid virkning, hvortil der ved enhver anvendelse efter den 1. september 2006 kræves tilladelse til »væsentlig anvendelse« ifølge forordning (EF) nr. 2032/2003, er anført i bilag I, IV og VIII til nærværende beslutning.
(9)
Eftersom de kritiske anvendelsesformål for methylbromid gælder fra den 1. januar 2006, og for at de pågældende virksomheder og operatører skal kunne benytte tilladelsesordningen, bør nærværende beslutning finde anvendelse fra den dato.
(10)
Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 18 i forordning (EF) nr. 2037/2000 -
VEDTAGET FØLGENDE BESLUTNING:
Artikel 1
Kongeriget Belgien, Kongeriget Spanien, Den Franske Republik, Irland, Den Italienske Republik, Kongeriget Nederlandene, Republikken Polen og Det Forenede Kongerige Storbritannien og Nordirland får tilladelse til at anvende i alt 1 607 587 kg methylbromid til kritiske anvendelsesformål fra den 1. januar til den 31. december 2006 i de mængder og kategorier, der er anført i bilag I-VIII.
Artikel 2
Kongeriget Belgien, Den Italienske Republik og Det Forenede Kongerige Storbritannien og Nordirland får forbud mod brug af methylbromid til anvendelser med biocid virkning fra den 1. september til den 31. december 2006, medmindre den pågældende medlemsstat har opnået tilladelse til »væsentlig anvendelse« til de særlige anvendelsesformål i bilag I, IV og VIII efter proceduren i artikel 4a i forordning (EF) nr. 2032/2003.
Artikel 3
De lagre, som myndighederne i hver medlemsstat har erklæret er til rådighed til kritiske anvendelsesformål, trækkes fra den mængde, som kan importeres eller produceres til kritiske anvendelsesformål i den pågældende medlemsstat.
Artikel 4
Denne beslutning anvendes fra den 1. januar 2006 og udløber den 31. december 2006.
Artikel 5
Denne beslutning er rettet til Kongeriget Belgien, Kongeriget Spanien, Den Franske Republik, Irland, Den Italienske Republik, Kongeriget Nederlandene, Republikken Polen, Den Portugisiske Republik og Det Forenede Kongerige Storbritannien og Nordirland.
Udfærdiget i Bruxelles, den 28. april 2006.